**Kollektív szerződés kötésének lehetősége normaszöveg javaslat**

**2019. április 18.**

**Dr. Cser Ágnes asszony részére**

elnök

*Magyarországi Munkavállalók, Szociális és Egészségügyi Ágazatban Dolgozók Demokratikus Szakszervezete*

**Boros Péterné asszony részére**

elnök

*Magyar Köztisztviselők, Közalkalmazottak és Közszolgálati Dolgozók Szakszervezete*

**Szűcs Viktória asszony részére**

elnök

*Bölcsődei Dolgozók Demokratikus Szakszervezete*

**Köves Ferenc  úr részére**

elnök

*Szociális Ágazatban Dolgozók Szakszervezete*

**Tisztelt Elnök Asszony! Tisztelt Elnök Úr!**

Az elmúlt hónapokban a kormányzati oldallal folytatott sztrájktárgyalások során, valamint a Szociális Ágazati Érdekegyeztető Fórum keretei között elhangzottaknak megfelelően kidolgozásra került egy, a Szociális és Gyermekvédelmi Főigazgatóságról szóló 316/2012. (XI. 13.) Korm. rendelet módosítására vonatkozó javaslat, melynek szakértői szintű egyeztetése is megtörtént.

A tervezett jogszabály-módosítás eredményeként lehetőség nyílna arra, hogy a szociális igazgatásról és szociális ellátásokról szóló 1993. évi III. törvény, valamit a gyermekek védelméről és a gyámügyi igazgatásról szóló 1997. évi XXXI. törvény szerinti fenntartói feladatokat ellátó Szociális és Gyermekvédelmi Főigazgatóság, a fenntartásában lévő intézmények nevében kollektív szerződést köthessen; ez lenne az első lépése tehát annak a folyamatnak, mely a szociális és gyermekvédelmi ágazatban többmunkáltatós kollektív szerződés kidolgozását, létrejöttét eredményezhetné.

A jogszabály-módosítási javaslat alapján a Szociális és Gyermekvédelmi Főigazgatóságról szóló 316/2012. (XI. 13.) Korm. rendelet 3. §-a a következő (6) és (7) bekezdéssel egészülne ki:

„(6) A Főigazgatóság az általa fenntartott, munkáltatóként eljáró intézmény írásbeli meghatalmazása alapján jogosult a munkáltató helyett és nevében kollektív szerződés megkötésére, módosítására és felmondására.

(7) A (6) bekezdés szerinti kollektív szerződés hatálya a meghatalmazást adó munkáltatónál foglalkoztatottakra terjed ki, és a munka törvénykönyvéről szóló 2012. évi I. törvény (a továbbiakban: Mt.) 276. § (5) bekezdése szerint több munkáltatós kollektív szerződésnek minősül. A meghatalmazást adó munkáltató a kollektív szerződést magára kiterjedő hatállyal az Mt. 280. §-a szerint mondhatja fel.”

Kérem, hogy a fenti javaslattal kapcsolatban megfogalmazott észrevételeiről, javaslatairól vagy jóváhagyó egyetértéséről **2019. április 24. napjáig** tájékoztatni szíveskedjen.

Segítő együttműködését ezúton is megköszönve,

Tisztelettel:

|  |  |
| --- | --- |
| cid:image001.jpg@01D38603.21F14440 | **Dr. Simon Attila István**helyettes államtitkár**Szociális Ügyekért Felelős Helyettes Államtitkárság****Emberi Erőforrások Minisztériuma**1054 Budapest, Báthory u. 10. Telefon: +36 1 795-2142E-mail: istvan.attila.simon@emmi.gov.hu |